卷之八

### 中 风

小续命汤防己桂，杏仁黄芩芍药配，甘草参芎与麻黄，附子防风一同例。

防己、肉桂、杏仁、黄芩、芍药、甘草、人参、川芎、麻黄各一钱，附子五分，防风一钱半，姜枣煎服。治卒暴中风，不省人事，渐觉半身不遂，口眼斜，手足颤掉，语言蹇涩，肢体麻痹，精神昏乱，头目眩晕，痰壅筋挛，骨节烦疼。又治脚气缓弱及久病风人，每遇天气阴晦，节候变更，宜预服之，以防喑哑。如有六经见症，加减照依伤寒：无汗恶寒合麻黄汤，有汗恶风合桂枝汤，身热无汗合白虎汤，有汗合葛根汤，身凉无汗合古姜附汤，有汗合古桂附汤。无此四症，少阴厥阴肢节挛痛麻木，用本方八钱，加羌活四两，连翘六两，为丸服亦好。

### 头 痛

三五七散山茱萸，姜附细辛防茯咀，每服二钱温酒下，风寒入脑致阳虚。

附子、细辛各三两，山茱萸、炮干姜各五两，防风、茯苓各七两(一方无茯苓，有山药五两)，为末，每二钱，酒调服。治阳虚风寒入脑，头痛目眩运转，耳内蝉鸣，一切风寒湿痹脚气缓［53］弱及八风五痹，肢体不仁等症。

山茱萸散甘菊花，人参山药茯神遮，小芎六味各五钱，治眩晕转实堪夸。

山茱萸一两，甘菊、人参、山药、茯神、小芎各五钱，为末。每二钱，茶清或酒调服。治风眩头晕有效。

### 眼

川芎石膏散归术，芩栀大黄寒水石，滑菊荆参草梗砂，防翘薄荷叶煎熟。

川芎、芍药、当归、山栀、黄芩、大黄、菊花、荆芥、人参、白术各五分，滑石四钱，寒水石、桔梗各二钱，甘草三钱，石膏、防风、连翘、薄荷各一钱，砂仁二分半，水煎温服，忌姜、醋、发热物。治风热上攻，头目昏眩痛闷，风痰喘嗽，鼻塞口疮，烦渴淋闭，眼生翳膜。此药清神爽志，宣通气血，又治中风偏枯，解中外诸邪，调理诸病劳复传染。

### 脚 气

乌药平气(散)茯神甘，参术芎归木芷含，五味苏子皆等分，姜煎脚气悉皆堪。

乌药、茯神、甘草、人参、白术、川芎、当归、木瓜、白芷、五味子、苏子各等分，姜枣煎服。治脚气上攻，头目昏眩，脚膝酸疼，诸气不和，喘满迫促。

### 气

秘传降气汤诃子，甘果柴胡骨碎补，桑陈地骨五加皮，桔梗半夏曲苏使。

诃子、草果、骨碎补、五加皮、桔梗、半夏曲各二分，甘草、柴胡、地骨皮、枳壳、陈皮各四分，桑白皮八分，紫苏一分，姜煎温服。治气不升降，上盛头目昏眩，痰实呕逆胸紧，舌疮咽痛耳聋，下虚腰脚无力，小便数，大便秘。如心肺虚满加人参、茯苓；热盛加黄芩；虚甚加附子；妇人血虚加当归。